Source: http://docplayer.hu/2025463-Kepviselo-testulete-jegyzokonyv.html
Timestamp: 2018-04-22 11:25:33
Document Index: 24337309

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

1 BUDAPEST XXI. KERÜLET CSEPEL ÖNKORMÁNYZATA KÉPVISELŐ-TESTÜLETE Jegyzőkönyv Budapest XXI. Kerület Csepel Önkormányzata Képviselő-testülete március 23-án (kedden) 9,00 órai kezdettel a Csepeli Munkásotthon rendezvénytermében (1211 Bp. XXI. ker. Árpád u. 1. földszint) megtartott üléséről. Jelen vannak: Tóth Mihály polgármester Orosz Ferenc alpolgármester Horváth Gyula alpolgármester Ábel Attila, Balogh Ernő, Balogh Ilona, Bartha Károly, Bátky Endre, Borbély Lénárd, Borka-Szász Tamás, dr. Borsány György, Dobák István, Gárday Balázs, Gergely István, Kál Károly, dr. Kiss B. Mihály, Martin Krisztián, Morovik Attila, Noé László, Podolák Sándor, Polyákné Hajas Ilona, Szuhai Erika, Tóth János, Vincze Miklós, Zanati Béla, Zupkó János. Összesen: Távolmaradó: 26 képviselő dr. Gulyás Gábor, Glavanov Miklós, Németh Szilárd Tanácskozási joggal jelen vannak: dr. Szeles Gábor Ábrahámné Turner Rita Baksa Lajos Becsei Dénes Fatérné Rothbart Mária Halmos Istvánné Kernné dr. Kulcsár Dóra Kecskés Ágnes Kiss István Lombos Antal Nagy András Papp Gyuláné dr. Polgár György dr. Polinszky Tibor Samu-Óvári Judit Szenteczky János Szimoncsikné dr. Laza Margit Szlávik Zoltán dr. Takács Imre Tódor Istvánné Viszkievicz Ferenc Vlahovics Mária Vukovich Zoltán jegyző Szervezési Iroda irodavezető Városépítési Iroda mb. irodavezető OMISÁ, szakértő Gyámügyi Iroda, irodavezető Városgazdálkodási Ágazat, ágazatvezető Igazgatási Iroda irodavezető OMISÁ ágazatvezető helyettes Oktatási, Szolgáltató Intézmény, intézményvezető Szociális és Egészségügyi Ágazat, ágazatvezető BRFK XXI. kerületi Kapitányság, kapitányságvezető Humánpolitikai és Üzemeltetési Ágazat, ágazatvezető politikai főtanácsadó Főépítészi Iroda, főépítész Városrendezési Iroda tanácsadó CSEVAK Zrt. vezérigazgató Csepeli Szociális Szolgálat intézményvezető beruházási főtanácsadó könyvvizsgáló Szociális Iroda, irodavezető-helyettes Csepeli Egészségügyi Szolgálat, mb. intézményvezető Adóügyi Iroda, irodavezető-helyettes OMISÁ mb. ágazatvezető
2 Jelen vannak még: Bárány Tibor Csepel újság főszerkesztő Csala Katalin Szervezési Iroda munkatársa Csóka Andrea Szervezési Iroda munkatársa Dorner Klára Csepeli Szociális Szolgálat munkatársa Galgócz D. Antal tű. őrgy. tűzőrség parancsnok Lakatos Sándorné Csepeli Piac Kft. ügyvezető igazgató Magosi Lajos tűzoltó százados parancsnok Majorné Sándor Beáta Szervezési Iroda munkatársa Menyhért Péter Civil Szervezet képviselője Nagy Ferenc Csepeli Egészségügyi Szolgálat, Üzemeltetési osztályvezető Oláh Istvánné közrend- és közbiztonsági főmunkatárs Sándor József Fogyasztóvédelmi Egyesület képviseletében S. Szabó Ferenc protokoll és nemzetközi ügyintéző Simonné Visontai Edit Informatikai Iroda munkatársa Vámosi László Informatikai Iroda munkatársa Vida István Csepp TV Kft. ügyvezető igazgató Tóth Mihály a februárban meg nem tárgyalt napirendek tárgyalása után javasolja, hogy folytassák a munkát. Javaslatot tesz a tervezett napirendi pontokra. A meghívóban jelzetteken túl 13. napirendi pontként, sürgősségi indítványként terjeszti elő megtárgyalásra a Javaslat a Magyar Vöröskereszttel támogatási megállapodás megkötésére című, 72. sz. előterjesztést. A napirenddel kapcsolatban megadja a szót hozzászólásra. Borka-Szász Tamás javasolja, hogy a Javaslat elvi döntésre helyi népszavazás megtartásának ügyében az önkormányzati választással egy időben, 7 kérdésben című, 69. sz. előterjesztést a nyílt ülés első napirendjében tárgyalják. Tóth Mihály megállapítja, több hozzászólás nincs. Szavazásra bocsátja a módosító javaslatot, a sürgősségi indítványt, majd a napirend egészét. 140/2010.(III.23.)Kt Budapest XXI. Kerület Csepel Önkormányzata Képviselő-testülete Borka-Szász Tamás módosító javaslatára úgy dönt, hogy a Javaslat elvi döntésre helyi népszavazás megtartásának ügyében az önkormányzati választással egy időben, 7 kérdésben című előterjesztés a nyílt ülés első pontja legyen. Határidő: Felelős: azonnal Tóth Mihály polgármester 22 igen 1 nem 1 tartózkodás e l f o g a d v a Tóth Mihály jelzi, nem működött a gépe. Megállapítja, a testület a módosító javaslatot elfogadta. Szavazásra bocsátja a sürgősségi indítványként javasolt napirendet. 141/2010.(III.23.)Kt Budapest XXI. Kerület Csepel Önkormányzata Képviselő-testülete Tóth Mihály sürgősségi indítványára úgy dönt, hogy a Javaslat a Magyar Vöröskereszttel támogatási megállapodás megkötésére című, 72. sz. előterjesztést 13. pontban tárgyalják. Határidő: Felelős: azonnal Tóth Mihály polgármester 17 igen 0 nem 9 tartózkodás e l f o g a d v a 2
3 Tóth Mihály megállapítja, a sürgősségi javaslatot elfogadták. Megadja a szót Ábel Attilának ügyrendi javaslatra. Ábel Attila jelzi, hogy a mellette ülő Bartha Károly igen gombot nyomott és a nem jelent meg a népszavazási napirend kérdésében történő szavazáskor. Tóth Mihály megjegyzi, Ábel Attila bejelentése a jegyzőkönyvben rögzítésre kerül. Megkérdezi Bartha Károlyt, hogy így szeretné, hogy rögzítésre kerüljön? Bartha Károly válasza igen, mert igen gombot nyomott. Tóth Mihály a napirend egészéről kér döntést. 142/2010.(III.23.)Kt Budapest XXI. Kerület Csepel Önkormányzata Képviselő-testülete a mai ülés napirendjét az alábbiak szerint határozza meg: Napirend előtt: ZÁRT ülés: Tájékoztató az előző testületi ülés óta végzett munkáról Előadó: Tóth Mihály polgármester Tájékoztató az Öt muskétás Dél-pesti Térség Foglalkoztatási Paktum keretében végzett tevékenységéről (T-1) Előadó: Horváth Gyula alpolgármester Tájékoztató a Képviselő-testület határozatainak végrehajtásáról (T-2) Előadó: Tóth Mihály polgármester Napirend 1. pontja: (47. sz. előterjesztés) Javaslat szociális támogatás ügyekben benyújtott fellebbezések tárgyában Előterjesztő: Horváth Gyula alpolgármester NYÍLT ülés: Napirend 2. pontja: (69. sz. előterjesztés) Javaslat elvi döntésre helyi népszavazás megtartásának ügyében az önkormányzati választással egy időben, 7 kérdésben Előterjesztő: Németh Szilárd képviselő Napirend 3. pontja: (58. sz. előterjesztés) Javaslat a Csepeli Szociális Szolgálat gazdasági vezetőjének kinevezésére Előterjesztő: Tóth Mihály polgármester Napirend 4. pontja: (49. sz. előterjesztés) Beszámoló a Budapesti Rendőr-főkapitányság XXI. kerületi Rendőrkapitányság évben végzett munkájáról Előterjesztő: dr. Borsány György koordinációs tanácsnok Napirend 5. pontja: (62. sz. előterjesztés) Beszámoló a Fővárosi Tűzoltóparancsnokság Dél-Budai Tűzoltási Mentési Parancsnokság Csepeli Tűzőrségének évi munkájáról Előterjesztő: dr. Borsány György koordinációs tanácsnok Napirend 6. pontja: a.) Beszámoló a Csepp TV Kft évi tevékenységéről, javaslat a évi üzleti tervére Előterjesztő: Vida István ügyvezető igazgató (66. sz. előterjesztés) 3
4 b.) Beszámoló a Csepeli Piacfejlesztő és Üzemeltető Kft évi gazdasági tevékenységéről, javaslat a Kft évi üzleti tervére Előterjesztő: Lakatos Sándorné ügyvezető igazgató (64. sz. előterjesztés) Napirend 7. pontja: (57. sz. előterjesztés) Rendelettervezet a személyes gondoskodás keretébe tartozó egyes szociális és gyermekjóléti ellátásokról szóló 27/2003.(X.21.)Budapest-Csepel Önkormányzata Kt. rendelet módosítására Előterjesztő: Horváth Gyula alpolgármester Napirend 8. pontja: (63/1. sz. előterjesztés) Rendelettervezet a közterületek rendjéről és használatáról szóló 25/2004. (V.18.) Kt. számú rendelet módosításáról Előterjesztő: Németh Szilárd képviselő Napirend 9. pontja: (68. sz. előterjesztés + kiegészítés) Javaslat a Csepeli Szabadkikötő Kerületi Szabályozási Tervével kapcsolatos döntésekre Előterjesztő: Orosz Ferenc alpolgármester Napirend 10. pontja: (51. sz. előterjesztés) Javaslat az Integrált Városfejlesztési Stratégia (IVS) kiegészítése, továbbdolgozása alapjának elfogadására Előterjesztő: Orosz Ferenc alpolgármester Napirend 11. pontja: (70. sz. előterjesztés + főépítészi vélemény) Javaslat a Csepel Kapuja elnevezésű, KMOP /C jelű város rehabilitációs program előzetes akcióterületi tervének elfogadására Előterjesztő: Tóth Mihály polgármester Napirend 12. pontja: (59. sz. előterjesztés) Javaslat az Ady lakótelep integrált szociális rehabilitációja projekt megvalósításával kapcsolatos tevékenységek tárgyában a CSEVAK Zrt. és a Csepeli Szociális Szolgálat közötti megállapodás jóváhagyására Előterjesztő: Tóth Mihály polgármester Napirend 13. pontja: (72. sz. előterjesztés) Sürgősségi indítvány! Javaslat a Magyar Vöröskereszttel támogatási megállapodás megkötésére Előterjesztő: Horváth Gyula alpolgármester Napirend 14. pontja: (54. sz. előterjesztés) Beszámoló a szociális és gyermekjóléti feladatokra vonatkozó ellátási szerződések végrehajtásáról Előterjesztő: Horváth Gyula alpolgármester Napirend 15. pontja: (55. sz. előterjesztés) Javaslat az egészségügyi alapellátásban vállalkozóként működő egészségügyi szolgáltatókkal kötendő megbízási szerződések szövegének jóváhagyására Előterjesztő: Horváth Gyula alpolgármester Napirend 16. pontja: (61. sz. előterjesztés) Javaslat a Burattino Hátrányos Helyzetűeket Segítő Iskolaalapítvánnyal támogatási megállapodás megkötésére Előterjesztő: Horváth Gyula alpolgármester Napirend 17. pontja: (52. sz. előterjesztés) Javaslat Budapest XXI. Kerület Csepel Önkormányzata fenntartásában működő általános iskolák szeptemberében indítható első osztályainak meghatározására Előterjesztő: Tóth Mihály polgármester 4
5 Napirend 18. pontja: (53. sz. előterjesztés) Javaslat a KMRFT-TEUT-2008 évi útfelújítás (változott) pénz maradvány összegéről való lemondásra Előterjesztő: Orosz Ferenc alpolgármester Napirend 19. pontja: (60. sz. előterjesztés) Javaslat az Önkormányzat tulajdonában lévő közterületek és ingatlanok térítésmentes átadására a Csepeli Gerincút első ütemének megépítéséhez (a 732/2007.(XII.18.)Kt számú határozat kiegészítésére) Előterjesztő: Orosz Ferenc alpolgármester Napirend 20. pontja: (48. sz. előterjesztés) + mellékletek! Javaslat a Budapest XXI. kerület Varrógépgyár utca, /44. hrsz.-ú ingatlan eladási ajánlatával kapcsolatban Előterjesztő: Tóth Mihály polgármester Napirend 21. pontja: (50. sz. előterjesztés) + kiegészítés! Javaslat a Budapest XXI. ker. (Fácándomb) hrsz-ú ingatlan 108/864 tulajdoni hányad megvásárlására Előterjesztő: Szenteczky János vezérigazgató CSEVAK Zrt. Napirend 22. pontja: (65/1. sz. előterjesztés) Javaslat a CSEVAK Zrt üzleti év könyvvizsgálói megbízására Előterjesztő: Tóth Mihály polgármester Napirend 23. pontja: (56. sz. előterjesztés) Előterjesztés a csepeli fiatalok HPV (humán papilloma vírus) elleni önkéntes védőoltásáról Előterjesztő: Borbély Lénárd frakcióvezető, Németh Szilárd képviselő Napirend 24. pontja: (71/1. sz. előterjesztés) Javaslat társadalmi szervezetek támogatására Előterjesztő: Tóth Mihály polgármester Napirend 25. pontja: (67. sz. előterjesztés) Beszámoló a Képviselő-testület határozatainak végrehajtásáról Előterjesztő: Tóth Mihály polgármester Napirend 26. pontja: Egyebek Határidő: Felelős: azonnal Tóth Mihály polgármester 26 igen 0 nem 0 tartózkodás e l f o g a d v a A képviselő-testület zárt üléssel folytatta munkáját, melyről külön jegyzőkönyv készült. (Jkv.író) Tóth Mihály elmondja, a képviselő-testület zárt ülés keretei között szociális fellebbezési ügyekben döntött, az érintetteket a szokásos módon tájékoztatni fogják. Megnyitja a nyilvános ülés első napirendjét. Napirend 2. pontja: (69. sz. előterjesztés) Javaslat elvi döntésre helyi népszavazás megtartásának ügyében az önkormányzati választással egy időben, 7 kérdésben Előterjesztő: Németh Szilárd képviselő Az alábbi napirend szó szerinti formában került leírásra. (Jkv. író) 5
6 Tóth Mihály Két javaslattevő van, Borbély Lénárd és Németh Szilárd. Kérdezem Borbély Lénárdot, van-e szóbeli kiegészítője? Borbély Lénárd Köszönöm nincsen. Tóth Mihály Nincs szóbeli kiegészítés. Kérdések következnek, kinek van kérdése? Dr. Borsány György kérdez. Kérdések: dr. Borsány György Köszönöm a szót. Végignéztem a helyi népszavazásról szóló törvényt, megpróbálkoztam azzal, hogy megkeressem, mit jelent ez, hogy elvi döntés helyi népszavazásra. Nem találkoztam ilyen szóhasználattal. Természetesen tudom, hogy különböző igazságszolgáltatási ügyekben ezt használják, hogy elvi döntés, de elképzelhető, hogy a figyelmemet elkerülte, tehát benne van a jogszabályban. Kérdés az, hogy mi az, hogy elvi döntés helyi népszavazás ügyében? Köszönöm. Tóth Mihály Kérdéseknél tartunk, Gergely István kérdez. Gergely István Köszönöm szépen polgármester úr. Én azt kérdezném a képviselő-társaimtól, mármint a kezdeményezőktől, hogy utána néztek-e annak, hogy ennek a 7 kérdésnek az esetleges pozitív eldöntése esetén milyen anyagi teher hárul Csepel lakosságára, Csepel Önkormányzatára egyszer, illetve évenként. Gondolok itt az alapítvány tulajdonba vételére, az ezzel kapcsolatos költségekre, gondolok a Weiss Manfréd kórház fenntartói kiadásaira stb. hagy ne részletezzem, gondolom, hogy ők tudják, mire gondolok. Köszönöm. Tóth Mihály Köszönöm. Dr. Kiss B. Mihály kérdez. dr. Kiss B. Mihály Köszönöm szépen polgármester úr. Két kérdést szeretnék feltenni. Az egyik arra vonatkozik, hogy mit jelent az egész pontosan és milyen további elképzelése van az előterjesztőnek a 7. pont vonatkozásában, a Csepeli Munkásotthon Alapítvány Árpád u. 1. szám alatti ingatlan tulajdonjog átvételének kezdeményezése? Miután semmi nincs hozzá, kérdezem, hogy hogy és milyen formában kívánja működtetni azt követően? Szakítani kíván a jelenlegi profiljával a Munkásotthonnak, figyelemmel arra is, hogy most volt 90 éves a napokban? Továbbá a másik kérdésem az, hogy a képviseletemet érinti az Akácfa utcai Kiserőd tulajdonjog átvételének a kezdeményezése. Kapcsolódik egy picit Gergely képviselő úr által elmondottakhoz, hogy körbe jártáke azt, hogy milyen vonatkozás jogi és egyéb más problémák orvoslása esetén van lehetőség esetleg a parkerdőnek átvétele más funkciójú működtetésre? Illetőleg, hogy ennek milyen anyaga és egyéb vonzata van? Gyakorlatilag ez volna a kérdésem. Köszönöm szépen. Tóth Mihály Köszönöm, Podolák Sándor kérdez. Podolák Sándor Köszönöm. Nekem csak kérdésem lenne, hogy kezdeményezik-e az Alkotmány módosítását is a képviselő-társaim, mert úgy gondolom, hogy a magántulajdon védelmét az Alkotmány biztosítja? És az első két pont az már magántulajdon sérelmére elkövetett szerződés lenne. A másik ilyen kérdésem lenne, hogy melyik Kis-Duna-parti kiárusított telkekre gondolnak? Mert én speciel a Kis-Duna-parton egyetlen egy olyan telket sem tudok, amelyet az önkormányzat értékesített volna. Az összes többit pedig a kollégáim megkérdezték. Köszönöm. Tóth Mihály Köszönöm, Dobák István kérdez. Dobák István Szeretném megkérdezni, hogy ha a 3. pont megvalósul, akkor a Fővárosi Önkormányzatnál megvizsgálták-e, hogy milyen humánpolitikai utánpótlás biztosítható a kórház részére? Hisz köztudott, hogy se orvos-utánpótlás, se ápolónői lehetősége a fővárosban nem adott. Köszönöm szépen. Tóth Mihály Köszönöm. További kérdésre nálam nincs kezdeményezés a képernyő tanulsága szerint. Előterjesztőnek adom meg a szót. 6
7 Borbély Lénárd Köszönöm a szót polgármester úr és köszönöm a kérdéseket is. Öten tettek fel kérdéseket, ebből is látszik, hogy nem kis érdeklődési témáról van szó, igen fontosról. Van egy elég egyszerű rövid válaszom és van részletesebb válaszom is, mindkettőt szeretném megosztani Önökkel. A rövid válaszom az összességében minden kérdést feltevőnek annyi lenne, hogy jelen pillanatban egy elvi döntésről van szó, ezeknek az esetleges részlet kidolgozására most még nem jött el az idő. Abban az esetben, hogyha ezek a népszavazási kérdések támogatást nyernek és a népszavazás megvalósulna az önkormányzati választással, tegyük fel egy időben és a csepeliek döntő többségben az igen szavazatok mellé állnak, akkor az októberben felálló új önkormányzatnak a feladata legyen az bármilyen összetételű. Tehát a feladata lesz a csepeliek által megszabott irányvonalaknak a betartása, illetve követése. Összességében mindenkinek ezt a választ szeretném elsőként adni. De hogy akkor részletesen is belemenjünk, Borsány György képviselő-társam azt kérdezte, hogy az elvi döntés pontosan mit jelent, mert, hogy a választási törvényben, illetve a helyi népszavazásról szóló törvényben, illetve egyéb jogszabályokban elvi döntésről nincs szó. Szeretném leszögezni, én nem akartam ezzel kiegészíteni az előterjesztésemet szóban az elején, de most akkor alkalmam nyílik arra, hogy ezt elmondjam. Az egész előterjesztés a benyújtástól a mai napig folyamatosan és aprólékosan a jegyző úrral egyeztetve lett, tehát mivel a jegyzői ellenjegyzés rajta is szerepel, ezért jogilag azt gondolom, hogy nem kifogásolható. Elvi döntésről valóban a választási törvény, illetve a helyi népszavazásról szóló döntés nem rendelkezik, viszont úgy gondolom, vagy úgy gondoljuk, hogy ez tudja garantálni azt, hogy, ha támogatást nyer ez az előterjesztés, illetve javaslat, akkor októberben ez a választás, ez a népszavazás megvalósulhasson. Azt gondolom, ismerik a képviselő-társaim, hogy egy népszavazásnak a lebonyolítása a határidőknek a betartása az elég szabott, elég kötött, elég pontos odafigyelést igényel. Abban az esetben, hogyha most elvben meghozzuk azt a döntést, hogy szeretnénk népszavazást, onnantól kezdve a polgármester urat kérjük fel arra, illetve a jegyző úr közbenjárását kérjük abban, hogy jelezzék a testület számára, illetve jelezzék, hogy mikor milyen határidőkben, milyen döntéseket kell meghozzunk. Ez az egyik. Gergely István kérdezte, hogy milyen anyagi vonzata van ezeknek a népszavazási kérdéseknek. Hát elsősorban azt tudom erre mondani, hogy akkor lehet anyagi vonzata, illetve gondolom, sőt van is anyagi vonzata, hogyha támogatást nyer elsősorban. Másodsorban ugye azt tudják a csepeliek és képviselő-testület tagjai is, hogy a csepeli FIDESZ-KDNP frakciónak népszavazási ügyben nem ez az első kezdeményezése. Az eddigi népszavazási kezdeményezéseknek mindenki ismeri a sorsát. Volt költségvetéssel kapcsolatos vita is. Tisztában vagyunk azzal, hogy a népszavazási kérdések konkrétan költségvetést nem érinthetnek, viszont azt hiszem, hogy a Választási Bizottság ebben az ügyben, mármint ami a költségvetést illeti, az állásfoglalt. És akkor csak egy fél mondattal jelezném meg, és most én ebben nem szeretnék vitát nyitni, ha megengedik, akkor ebbe ne is menjünk bele, de azt hiszem, hogy ilyen indoklása volt talán a Választási Bizottságnak is, hogy Csepelnek azért a költségvetése úgy tevődik össze, hogy van kötelezően vállalt és nem kötelezően vállalt feladata. A nem kötelezően vállalt feladata az igen nagymértékben terheli le a költségvetést. Egyébként ezek fontos feladatok azt gondolom. De mindenesetre a képviselő-testület kompetenciája, hogy a költségvetését hogy állítja össze, mit támogat a kötelező feladatokon túl. Kiss B. Mihály úr kérdezte a Munkásotthonnal kapcsolatban, hogy milyen szándékaink vannak, milyen forrásaink, illetve milyen profilja lenne a Munkásotthonnak. És még elhangzott mástól is azt hiszem, hogy az alapítványok átvételével kapcsolatban milyen kiadások lennének. Most konkrétan a Munkásotthonnal kapcsolatban szeretném megjegyezni, hogy egyrészt a Munkásotthon ugye termel magának is bevételeket, másrészt pedig az önkormányzat jelenleg is támogatja. Én azt gondolom, hogy nem lenne szükséges profilt váltani. A kezdeményezésünk arra vonatkozik, hogy ha a csepeli választók úgy döntenek, akkor az önkormányzat kezelje a Munkásotthon alapítványt és alakítson ki itt különböző programokat, illetve a profilját határozza meg a Munkásotthonnak. A képviselő-testületnek lehet majd egyszer a kompetenciája. Az Akácfa utcai kiserdővel kapcsolatban milyen esetleges jogi problémák lehetnek, illetve milyen anyagi vonzata van? Az anyagi részre megint csak visszautalnék az előző válaszomra egyrészt, másrészt pedig az esetleges jogi problémák, amellett, hogy elismerem ezek fontosságát, megint csak azt tudom elmondani, hogy ezek olyan részlet kidolgozási szabályok, amik egy esetleges pozitív döntés után szükségesek, hogy foglalkozzunk velük. Podolák Sándor képviselő úr kérdezte, hogy Alkotmány-módosítást kezdeményezünk-e, illetve a magántulajdonokat szeretnék-e elvenni, illetve államosítani. Nem szeretnénk senkinek a magántulajdonát elvenni. És Podolák úr is pontosan tudja, hogy az Alkotmány-módosítás az nem a Csepeli Önkormányzat hatáskörében van. A Kis-Duna-parti telkekkel kapcsolatban pedig nyilvánvalóan az Ibizás telkekre gondolunk. 7
8 Dobák úr pedig annyit kérdezett, hogy a kórházban milyen humánpolitikai vonzat van, milyen humánpolitikai kapacitás van. Én azt gondolom, hogy a 2003-as kórház bezárás az elég mélyen érintette a csepelieket, illetve nem csak a csepelieket, de leginkább minket, a kerületben élőket. Azt gondolom, hogy erre a kórházra szükség lenne, szükség lenne négy alapszakmás kórházra. Azt gondolom, hogy van rá igény a lakosság részéről is és azt gondolom, hogy az orvostársadalomnak sem lenne ellenére, hogyha ez a kórház beindulna és működne. Én azt kérem, illetve azt kérjük, hogy ebben a csepeliek ismét dönthessenek. És ez ugye nem az átvételt jelenti, hanem csak annak a kezdeményezését. A humánpolitikai vonzata, a szakembergárda pedig mindezeket követő döntéseknek a következménye lehet. Köszönöm szépen, remélem, hogy sikerült mindenkinek válaszolnom. Tóth Mihály Hozzászólásokon a sor. Képviselő-társaim következnek. Gergely István. Hozzászólások: Gergely István Köszönöm szépen. Én azt hiszem, hogy mindenki tisztában van azzal, aki hallgatta Borbély Lénárd úr válaszait, hogy hát legalábbis én semmire nem kaptam választ. Én azt kérdeztem, hogy milyen anyagi terhet jelent ennek a 7 pontnak a megvalósulása Csepel Önkormányzat számára évente, illetve egyszeri befektetésként. Erre hallottam egy előadást arról, hogy vannak kötelező meg nem kötelező feladatok és először dönteni kell, majd aztán megnézzük, hogy mi mennyibe kerül. Nem akarok válaszolni a saját kérdésemre, de gondolkozzunk el azon, hogy ennek a csepeli kórháznak az újraindítása az egyszeri ráfordításban mit jelentene. Nem kérdezek, mondom. Nagyságrendet mondok: milliárd, egy, mondjuk, hogy egy. Ja és évente ez szintén több százmilliós kiadást jelentene a kórház működtetése, fenntartása. Csepel SC évi százmilliárdból talán jelen állapotában, bocsánat százmillióból jelen állapotában tud működni. Hangsúlyozom, jelen állapotában úgy, hogy semmiféle felújítás nem történt a Csepel SC-ben évtizedek óta. A felújítási költségek, ha nem is akarunk semmi pluszt építeni ott, több milliárdos nagyságrendűek néhány év alatt. Mondjuk 5 év alatt 5 milliárd. Aztán folytatnám tovább egy picikét, hogy miről is szólnak ezek, például miről is szól az 5. határozati javaslat. Ugye itt tulajdonjogok visszavásárlásáról van szó. Lassan a FIDESZ-KDNP frakció elhiszi, hogy ezek a telkek, ez a terület ez valamikor Csepel Önkormányzaté volt és eladta. Annyiszor mondta ezt már, hogy vissza kell vásárolni, hogy már elhiszi, hogy Csepel Önkormányzata adta el. Hát nem így történt. Ezt valaki eladta aztán most ha éppen meg akarjuk vásárolni az megvásárlást jelente, nem pedig visszavásárlást. Én egy napirendi pontot, illetve pontosabban egy határozati javaslatot hiányolok az egésznek a végéről egy 8.-at, ami tulajdonképpen az egészben benne van. És ez úgy szólna, hogy: Egyetért-e Ön azzal, hogy a Csepeli FIDESZ-KDNP szervezete választási kampányát közpénzből finanszírozza a Csepeli Önkormányzat? Ez az egésznek a lényege. Köszönöm. Tóth Mihály Köszönöm. Podolák Sándor. Podolák Sándor Köszönöm szépen a szót. Az az igazság, hogy igen csak összecsengene hozzászólásom Gergely úr hozzászólásával, hisz ez, maga az előterjesztés, a maga a föltett 7 kérdés semmi más, mint egy populista kampánymaszlag, amelynek semmi alapja nincs. De a Csepel SC Alapítvány ingatlanait nem vehetjük vissza. Megvásárolhatjuk a csepeli, az SC Alapítványtól. A Munkásotthont nem vehetjük vissza, hanem megvásárolhatjuk a Munkásotthon Alapítványtól, amelynek tulajdonosai vannak. A Kis-Duna-parton nincs telkünk, nem volt, amit értékesítettünk, amint a Gergely úr mondta, hanem ott a Fürdőigazgatóság által értékesített telkeket megvehetjük az új tulajdonostól, aki már egyszer tett is rá vételi ajánlatot, amely semmi mást nem tartalmaz, mint a perek értékét, valamint az építmények elmaradt hasznának értékét. Tehát kb. abból a pénzből a Csepeli Önkormányzatnak az éves költségvetése helyből ráfordíthatnánk kb. az 1/7-ét, de a tizedét biztosan, már csak azért, hogy megvegyük. Tehát egész egyszerűen ez az egész arra jó, hogy itt most lehessen szerepelni, hogy na én aztán Csepelnek annyira jót akarok és nem zavar, ha Csepel ebbe belepusztul, mert ezt mind megteszem. Az önkormányzat, ezt mind megteszem, amit Önök ide leírtak, akkor ez éves szinten csak a fönntartása ezeknek a területeknek, ahogyan Gergely úr kezdte sorolni még én hozzáteszem a többit, ez több mint 1 milliárd forint csak a fenntartás. És a megvásárlásról még nem beszéltem. Tehát ez kb. a Csepeli Önkormányzatot úgy vinné padlóra, hogy két héten belül kormánybiztos kellene, vagy ahhoz hogy működjön a Csepeli Önkormányzat. Egyszerűen csődbe kívánják vinni az önkormányzatot. Nem tudom, dehogynem pontosan tudom, milyen célból kívánják csődbe vinni az önkormányzatot. Mert az Önök javaslatait elfogadnánk, a Csepeli Önkormányzat heteken, hónapokon belül működésképtelen lenne. Köszönöm. 8
9 Tóth Mihály Dr. Borsány György. dr. Borsány György Köszönöm. Igazából azért kérdeztem, hogy kapjak rá választ, hogy mi az, hogy elvi döntés. Most már kezdem érteni, hogy mi lehet ez. Az, hogy a jegyző úrral egyeztetve van, én ezt egy nagyon fontos kérdésnek tartom, és úgy gondolom, hogy a jegyző szakmai meggyőződése alapján úgy döntött, és ez a saját joga, hogy ez törvényességi szempontból megfelel szerintem is egyébként megfelel törvényességi szempontból. Azonban továbbra sem tudom, mit jelent, hogy elvi döntés, vagy mit jelent, hogy elvi határozat, de ez az én problémám. Következőt tudom mondani: végiggondoltam, hogy az önkormányzat képviselő-testülete milyen döntéseket tud hozni. Úgy gondolom, hogy tud olyan döntést hozni, hogy rendeletet alkot. Tud olyan döntést hozni, hogy határozatot. És a határozatnak két fajtája van, az egyik az, hogy elfogadott határozatok, a másik pedig nem elfogadott határozatok. Tehát én ezen a körön belül maradnék minden körülmények között. Én nem kívánom minősíteni azokat az elemeit ennek az előterjesztésnek, hogy miért, milyen célra irányult a különböző kérdésnek a feltétele. Úgy hogy összességében úgy gondolom, nekem ezt nem szükséges támogatnom ezt a helyi népszavazási kérdést. Nem a tartalma miatt, hanem jogi fenntartásai miatt. Köszönöm. Tóth Mihály Orosz Ferenc kért szót. Orosz Ferenc Tisztelt képviselő-testület! Én előbb két vonatkozó jogszabályt szeretnék idecitálni azzal a szándékkal, hogy értelmezzük együtt, hogy jó úton jár-e a testület ezekben az ügyekben. Az egyik egy 1998-as törvény, ami az országos népszavazásról és népi kezdeményezésről szól. Ez azt mondja, alkotmányos alapelv, hogy a hatalom birtokosa a nép. Hatalmát az Alkotmány keretei között, most jön a lényeg, elsősorban választott képviselői útján gyakorolja. A tisztelt választottak mi vagyunk jelen esetben. Ezekkel az ügyekkel nekünk kellene foglalkozni, mert hogy van saját jogszabályunk. A mi saját jogszabályunkat egy rendelet szabályozza, 2001-ben fogadtuk el. Nyilván az előző törvényre épül. Ez a következőket mondja: mikor köteles kiírni a képviselő-testület népszavazást. Elő van írva, saját rendeletünk, mikor kell kiírni. Ez nem tudom hány esetet sorol fel, ezek egyike sincs most pillanatnyilag napirenden. Mondjuk községegyesítés, új község alakítás, társulás, települési részönkormányzat, nem ragozom. Területhez hozzátenni, elvenni, csatlakozni mondjuk Szigetszentmiklóssal stb. Következő, hogy elrendelheti. Ebbe sem fér bele, mert az mondja, hogy a képviselő-testület hatáskörébe tartozó ügyekben. Ebbe, hogyha nagyon akarom ezt a 7 témát belevaló. Majd erre visszatérek, hogy ebbe beleférünk-e a saját jogszabály alapján. Vagy rendelet megerősítésére, nincs ilyen előterjesztés. Végül a saját jogszabályunk rögzíti, hogy miben nem rendelhető el. Itt már egyik előkerült, a költségvetéssel kapcsolatosan. Miről szól a javaslat? A javaslat arról szól, hogy Csepel Önkormányzata mások tulajdonában lévő vagyont szerezzen meg. Mind a 7 a vagyon, az ingatlan, e környékén forog, mind a 7. Kell-e Csepel Önkormányzatának olyan vagyon, ami csak pénzkiadással jár? Ezen elég sokat vitatkoztunk az elmúlt években, valószínű, hogy az rá a válasz, hogyha van miből finanszírozni, akkor lehetne ilyen vagyont szerezni. De úgy tűnik, lásd alap, meg nem alap, meg kötelező, meg nem kötelező feladatok, hogy még a mostanira sem jut. Ezért tehát a választott képviselő-testületnek odamenni a néphez, és azt mondani, hogy egyebekben szerezzünk olyan vagyont, amire a gatyánkat is ráfizetethetjük, azt gondolom, hogy nincs a kérdés teljes egészében megfogalmazva. Úgy azt gondolom, korrekt lehetne az ügy, amit képviselő-társaim említettek, hogy meg kellene mondani, hogy mit kóstál. Hát első körben is sok milliárd forint, második sorban pedig azt mondom, hogy sok százmillió forint évente folyamatosan. Kell-e ez nekünk? Ha ennek lásd építményadó esetleges megváltoztatása, vagy esetleges iparűzési adó teljes törlése a következő években, előfordul, honnan veszünk ehhez pénzt. Tehát csak azt szeretném mondani, hogy a törvény szelleme szerint és betűje szerint akkor kell odamenni a néphez, amikor mi nem tudunk zöldágra vergődni többség vagy más demokratikus elvek alapján és kérjük a nép döntését. Nem tudom, észrevettük-e, hogy az összes népszavazás, ami egyik szempontból sikeres, másik szempontból nem sikeres volt, hogy milyen irányú kezdeményezésre alapult. Milyen ügyekben tartottunk népszavazást? Amiben a hatalom nem tudott zöldágra vergődni magával, illetve saját ellenzékével. El is buktattuk az összeset. Miközben a törvény szent ügynek tekinti. Hát nem tartottunk népszavazást olyan ügyben, hogy az Unióhoz csatlakozunk, vagy nem. Csak említem, hogy akkor hogy menjünk oda a csepeliekhez ilyen meg olyan ügyekben, itt hetet sorolunk fel. Én irtó kockázatosnak tartom, ezért képviselő-társaim figyelmét erre felhívom. Két témát szeretnék ajánlani magunknak. Ha ebben mi sikeresek akarunk lenni, nem úgy mint a kiszakadáskor, akkor előbb korrekt módon tárgyalunk. Mert egyebekben ezeknek a feladatoknak a megoldásához semmilyen jogszabályi alapunk nincs, azon túl, hogy a testület hozhat egy határozatot, ehhez nem kell népszavazás, hogy kezdeményezzük, hogy adja ide a kórházat, meg az összes pénzét, rakja rendbe. Adja ide a Csepel 9
10 SC Alapítvány, tartsa fenn stb. stb. Hát lehet ilyet kérni normális körülmények között? - Bocsánat a túllépésemért, máris befejezem. - Nem lehet. Ezért az a kérdés, ami itt elhangzott, hogy Alkotmánymódosítás, úgy kellene, hogy a privát alapítványok, mert a Csepel SC és a Munkásotthon Alapítvány privát alapítványok. Más tulajdonolja a vagyont. Hogy ezt adják ide Csepel Önkormányzatának, vagy a mindenkori önkormányzatnak. Ilyen nincs. És azt gondolom Tóth Mihály Lejárt az idő. Orosz Ferenc Nem lehetne meglepni a fővárost azzal sem, hogy mi el akarjuk hozni. Vagy ha nagyon el akarjuk hozni, akkor azt kérjük, hogy a Duna-parti sport, uszodáját vagy mijét adja ide ingyen és bérmentve. Ilyen alapon ezt meg lehet tenni. Egy törvényt, egy rendeletet kell hozni. Én képviselőtársaimat óvom ettől, hogy választóinkat, mert nem tudunk zöld ágra vergődni magunkkal, meg az ellenzékkel, meg a hatalommal, belehúzzuk egy olyan ügybe, aminek a konzekvenciáit sem mi, főleg a választók nem látják. Nem támogatom az előterjesztést. Tóth Mihály Kál Károly képviselő-társam kért szót. Kál Károly Tisztelt képviselő-testület, tisztelt előterjesztők! A következőt szeretném elvi oldalról először közelíteni népszavazás ügyben. Az SZDSZ frakció elvileg és gyakorlatilag is akárhányszor az elmúlt időszakban ez a kérdés napirendre került, mindig jelen voltunk és mindig azt mondtuk, hogy legyen népszavazás. Az hogy miért nem lett, az egy másik kérdés. Ma 2010 márciusát írjuk, néhány hónapra vagyunk az önkormányzati választástól. Amit én ezzel kapcsolatban el szeretnék mondani, elviekben akár azt is mondhatom, hogy én egyetértek azzal, hogy igen foglalkozzunk a Csepel SC-vel, foglalkozzunk az SC ingatlanjaival, a kórházzal stb. Ezek mind mind olyan téma, ami ma vagy bármikor napirendre tűzhetők. Viszont én azt gondolom, hogy mint képviselő, nekem az a kötelességem és az a felelősségem, hogy nem adom vissza azt a felhatalmazást, amit 4 évvel ezelőtt kaptam, ami arról szól, hogy nekem kéne döntenem bizonyos kérdésekben. Ráadásul nem adom úgy vissza, hogy akire rá akarom bízni a döntést, nem tudja, hogy milyen következményekkel jár a döntés. Ugyanis amikor azt mondom, vagyis itt az szerepel, hogy a Kis-Duna-parti telkek és én most azt mondom, hogy telkek és nem kiárusított, tehát a telek. Akkor, ha egy népszavazáson ezt a népszavazás megerősíti, hogy ezt meg kell vennie, akkor ez kötelező az önkormányzatra. Jelen esetben az Ibiza Kft. csillagászati árat is kérhet, mert meg kell venni. És azon az áron kell megvenni, amit felkínálnak. Azért ezt én végiggondolnám. Mert ebben az esetben egy ilyen jellegű döntés ez árfelhajtó tényező. Ma az Ibiza telke szép lassan odáig megy, hogy már lassan annyit sem fog érni, amennyiért ők vették. Én jelen esetben kitartanék még egy kicsit és előbb-utóbb ingyen venném vissza és nem tennék népszavazást, és nem indítanék azért, hogy utána azt mondja, hogy akár 2 milliárd, mert kerül, amibe kerül, mert a népszavazás döntését végre kell hajtani. Hát én azért idáig nem mennék el. Azzal is egyet tudok érteni, hogy Akácfa utcai kiserdő tulajdonjog, így igaz. Ennek meg van a maga módja. Ezt a testületi ülésen napirendi pontként lehetne kezdeményezni, lehetett volna, nem kell ehhez népszavazás. Ehhez az kell, kell egy előterjesztés, amiben arra kell kérni a tisztelt képviselő-testületnek az illetékes tisztségviselőit, hogy járjanak el az illetékes Környezetvédelmi Minisztériumnál, a felügyeletnél. Egyezzenek meg a terület átadásáról és ezt a Nemzeti Vagyonkezelőnél meg abszolválják. És ez végigfut rajta, akkor minden további nélkül megoldódik. Ez a testület feladata, ez nem népszavazás. Megint csak. Ha arról beszélünk, hogy kell-e kórház 4 alapszakmával, vagy 4 aktív osztállyal, meg aktív ágyakkal, akkor azt lehet mondani, hogy Csepel lenne a Csepel-szigeten, igen, jó lenne, nem kéne máshova menni. Ehhez megint adott a lehetőség, meg kell tenni egy előterjesztést, szépen össze kell hozni, össze kell ülni Szigetszentmiklós, Halásztelek, Tököl, én ebben a körben már futottam jó néhányat. Össze lehetne hozni, igen és Csepelen kellene egy kórház, ezer embernek, nem kéne átjárni máshova. De ez megint nem népszavazás kérdése. Hát megint annak a kérdése, hogy azok, akik itt ülünk, ülnek, annak az a felelőssége, ha komolyan gondolja, hogy ezekben az ügyekben megtegye azt, ami elvárható tőle. És nem hozom abba a helyzetbe a lakosságot, a népszavazót, hogy olyan kérdésben döntsön, aminek tudja, mert maga a kérdés, ugye az, hogy kezdeményezzük. Ha én így gondolkodom elviekben, eleget teszek azzal, hogy írtam egy levelet, mert kezdeményeztem és erre nem volt a válasz és ezzel az ügy le van tudva. Ez nem, én ilyet nem tennék állampolgárokkal, szavazókkal. Másik a Munkásotthon. Munkásotthon Alapítvány mióta létezik? 90 óta a Szakszervezet tulajdona, a Szakszervezet hozta létre az Alapítványt is. Ezt is lehet, kell írni a Szakszervezetnek egy levelet, kérjük az ingatlant. Ők meg írnak egyet, hogy nem. És ezzel az ügy le van tudva. Ezt szeretnénk megszavaztatni, azokkal, akik azt gondolják, hogy itt komoly emberek ülnek? Én azt gondolom, hogy talán ennél többre kell tartanunk saját magunkat és azokat, akiket megkérdezzük akkor, amikor már 10
11 elfogyott a mi muníciónk és slussz. És a végére tenném azt hozzá, hogy 2010 októbere az maga lesz a népszavazás, mert választani fognak. Választani fognak az állampolgárok, véleményt fognak mondani arról a 4 évről, amit eddig itt mi csináltunk és mindazokról, akik úgy gondolják, hogy a jövőt valamilyen koncepció mellett folytatni szeretnék, vagy bárki újat kezdhet. Ezeket a kérdéseket föl lehet tenni és a választó fog tudni dönteni mikor bemegy a fülkébe és X-el egyet valahova. És azt mondja, hogy én ezt támogatom, vagy nem támogatom. Én azért végig gondolnám, tehát elviekben én tudom támogatni ezeknek a kérdéseknek a napirendre vételét a meghatározott körülmények között. Népszavazást viszont nem tartom célszerűnek ilyen körülmények között kiírni. Egyébként, ha bárkinek ingerenciája van, bármelyik szervezetnek, megszervezhette volna és megszervezhetné a jövőben is ennek a népszavazását. Köszönöm. Tóth Mihály Köszönöm, Borka-Szász Tamás kért szót. Borka-Szász Tamás Köszönöm a szót polgármester úr. Előre jelzem, ha véletlenül túllépném az időkeretemet, akkor összevonnám. Ha nem lépem túl, természetesen szeretnék még majd hozzászólni. Az előterjesztő utalt rá, hogy az előttünk, az asztalunkon lévő 7 kérdésből 3 kérdésnek már van előzménye. Ez a Csepel SC, az RSD-vel kapcsolatos, illetve a csepeli kórházzal kapcsolatos kérdés. Azt is hozzátette Borbély képviselő úr, hogy ennek a korábbi népszavazási kezdeményezésnek a történetét, sorsát mindenki jól ismeri. Valóban jól ismeri? Mert én arra emlékszem, hogy amikor a kezdeményezések indultak, nagyon hangzatos sajtótájékoztatók és rendkívül indulatos megnyilatkozások voltak. Aztán majd a folyamat közepén és végén már igen csak csendben volt a csepeli FIDESZ és Németh Szilárd úr is, akit nagyon sajnálok, hogy nincs itt és sajnálom, hogy nem tud reagálni az elmondottakra. Csak az emlékezet felfrissítése érdekében idézzük már fel, hogy mi történt a korábbi népszavazási kezdeményezés sztorijával, hogyan végződött. Emlékeztetném a csepelieket, hogy különböző bírósági és jogi eljárások kapcsán február 27-én, még egyszer megismétlem a dátumot, több mint egy évvel ezelőtt lezárult a bírósági eljárás első szakasza és a 3 kérdést a bíróság elrendelte, hogy a népszavazási aláírási íveket hitelesíteni kell. Ebből az egyik kérdésre, és hangsúlyozom, amit felolvasok, az a PKKB, tehát a bírósági határozat előzmények rovatából idézem, de konzultáltam a csepeli jegyzővel is, tehát amiket elmondok, azok tény anyagok február 27-én tehát elérkezett a folyamat egy olyan állapotba, ahogy népszavazási kezdeményezéssel kapcsolatban aláírásgyűjtés megindulhat. Miután már hosszú küzdelem után voltunk és Németh Szilárd úr, bár minden alap nélkül, de megvádolt itt mindenkit a kerületben jegyzőtől kezdve kiváló sportolón át, hogy a szocialista összeesküvés és ármány hátráltatja csak ezt a népszavazást februárjában kérem szépen Losonczi Flórián csepeli sportoló kettő kérdéssel kapcsolatban további állampolgári alkotmányos jogával élve kifogást terjesztett elő. Egy kérdéssel kapcsolatban senki semmilyen kifogást nem tett. Ez a csepeli kórházra vonatkozó kérdés, mely szó szerint megegyezik a mostani anyagban lévő kérdéssel. Ezzel kapcsolatban jegyző úr ott ült a hivatalában, hitelesítette az aláírási gyűjtőívet és várta, hogy a csepeli kórházzal kapcsolatos kérdés kapcsán megjelenik Németh Szilárd úr, átveszi az ívet és megkezdik az aláírásgyűjtést, amelyre azt nyilatkozta, hogy egy hét alatt összegyűjtik az ezzel kapcsolatos aláírást. Kérem szépen, 30 nap eltelt, a törvényben meghatározott idő, sem Németh Szilárd úr, sem a FIDESZ-KDNP egyetlen képviselője sem, egyetlen tagja, egyetlen aktivistája nem jelent meg a jegyzői hivatalban és nem vette át az aláírás gyűjtőívet. Ezzel a törvényes határidő lejárt. Micsoda csalódás mondhatnánk. Losonczi Flórián által tett bírósági kifogást közben a bíróság a maga jogi útján végigvizsgálta és május 29-én, újra hangsúlyoznám a dátumot, 2009 májusában vagyunk, jogerősen elutasította a kiváló csepeli sportoló kifogásait. Ez után újabb 30 napja lett volna Németh Szilárd úrnak, hogy befáradjon a jegyzői hivatalba és átvegye a Csepel SC-vel és a Duna-parttal kapcsolatos aláírás gyűjtő, hitelesített aláírás gyűjtőíveket és megkezdhessék a régóta várt aláírásgyűjtést. Találják ki, mi történt. Németh Szilárd úr nem jelent meg a Polgármesteri Hivatalban, sőt a FIDESZ-KDNP egyetlen képviselője sem. Újra csak letelt a 30 nap mind a két kérdés kapcsán. Ekkor már azt gondolom, hogy a Németh Szilárdra tisztelettel tekintő, az ő szavára hallgató csepeli polgárok rendkívül csalódottak lehettek: hát miért nem kezdhetjük már azt az aláírásgyűjtést? Kérem szépen, jött a slusszpoén, 2009 augusztusában Németh Szilárd képviselő úr fellebbezést nyújtott be a saját kezdeményezése ellen a bíróságon, kérve a bíróságot, hogy egyesítse a 3 kérdéssel kapcsolatos döntését, mert ő egyszerre szeretne aláírást gyűjteni ezekben a kérdésekben. Annyira sürgős volt a képviselő úrnak, csak elmondanám, hogy 2009 októberében, 3 hónappal később további pontosítást nyújtott be a bíróságra. Ennyire sürgős volt a téma. Kérem szépen, megfellebbezte a saját kezdeményezését. Én jogász ismerőseimmel átnézettem a bíróság ezzel kapcsolatos határozatát, de maga a bíróság is kimondja, kvázi nem vagyok jogász, hogy a beadott kifogás, amit Németh Szilárd úr benyújtott beadványt, jogilag megalapozatlan pótcselekvés. Láthatóan az időhúzásra játszik, semmi másra. A bíróság ettől 11
12 függetlenül közpénzen megvizsgálta ezt a kezdeményezést, hiszen ráérünk és van időnk. És október 6-án, még egyszer mondom a dátumot, hogy mindenkiben jól rögzüljön, október 6-i határozatával Németh Szilárd úr kifogását saját ügyében elutasította. Én konzultáltam jegyző úrral, jogilag úgy következett az eljárás, hogy jegyző úr 2009 októberében újra ott várta Németh Szilárd úrékat és amennyiben Németh Szilárd úr a 3 kérdést újra benyújtotta volna változatlan szöveggel, hogy ő szeretne népszavazást, aláírást gyűjteni ezekben a kérdésekben, akkor jegyző úr a korábbi bírósági határozatok alapján szó nélkül is, biztos vagyok benne, azonnal hitelesítette volna az aláírás gyűjtőíveket és megkezdődhetett volna a hőn áhított aláírásgyűjtés. Kérem szépen, megint nem találják ki a sztori végét, egyetlen ilyen kezdeményezés nem történt 2009 októbere óta. Ennyire volt fontos, ennyire volt sürgős. Én azt tudom mondani, hogy ha egy kicsit átgondolja ezt a sztorit a csepeli szavazók, a csepeli képviselők, akkor nagyjából annak a kezdeményezésnek és a mostani kezdeményezésnek is a komolyságát meg tudják ítélni. Én azt gondolom, összefoglalva egy mondatban lehet ezt jól leírni, a csepelieket ezekben a kérdésekben alaposan átvágták, ez az igazság. A mostani kezdeményezésbe már csak egy mondatot tennék, Munkásotthon visszavétele. Kérem szépen, miért is? Nagyon régóta közmegelégedéssel működik ez a Munkásotthon Alapítvány. Miért is kell visszamenni? Idézzek Fideszes fordulatokat? Talán csak nem valami ingatlan biznisz, csak nem valami lenyúlás előkészítésére irányul ez a kezdeményezés is? Biztos választ fogunk kapni erre is. Kedves Csepeliek! Ha így szabad megszólítani Önöket a kamerán keresztül. Erős a gyanú, hogy ezzel a mostani kezdeményezéssel is csak azért korbácsolják az érzelmeinket, azért szítják a hangulatot, szítják igen, magyarul mondtam, hogy egy ember egy párt ócska kampánycéljait kiszolgálják. És nagy a gyanú, nem tudom, mi fog történni, de nagy a gyanú, hogy Németh Szilárd úr megint súlyosan be fogja Önöket csapni. Én azt gondolom, ne feledjük, egyszer már megtette. Köszönöm szépen. Tóth Mihály Tóth János ügyrendi javaslatot tesz. Köszönöm a hozzászólást. Tóth János Köszönöm a szót. Csak szeretném felhívni a szavazatszámláló gép kezelőjét, hogy abban az esetben, ha egy képviselő összevonja felszólalásait, ettől még az időnek peregnie kell. Jelenleg 3 és fél percet beszélt Borka-Szász Tamás úr a 2 perc helyett. Tóth Mihály Köszönöm szépen a figyelmeztetést. Dr. Kiss B. Mihály. dr. Kiss B. Mihály Köszönöm szépen polgármester úr. Hozzászólásomat két részre osztanám. Először megpróbálnám megfejteni az elvi döntéssel kapcsolatos jelenleg meglévő aggályokat egy sajátos megközelítésben. Én azt gondolom, hogy elvi döntés tulajdonképpen azt jelenti, hogy beszéljünk a dolgokról úgy általában egy kis konkrétum belehelyezésével, egyébként meg semmilyen kötelezettség nélkül. Nagyjából ez a jelentősége általam átgondoltan ennek a bizonyos elvi döntés kérésének és itt beágyaznám azokat a remek és a témát nagyon jól megközelítő hozzászólásokat, amit a Kál úr említett és a Borka úr is említett ilyen vonatkozásban. Mindezzel azt el tudjuk érni, hogy egy beágyazott, jól működő intézmény, intézmények elborzadjanak, kétségbe essenek és esetlegesen nem tudják azt, hogy mi vár rájuk, a sorsukat ellehetetleníteni, elnehezíteni, megnehezíteni és ezáltal természetszerűleg azt a munkát, amelyet végeznek, valamilyen szinten devalválják. Ez igaz a 7-es kezdeményezésre, a Munkásotthon vonatkozásában, egyszerűen elképzelni nem tudom, hogy mit akarunk mi kezdeni, mit akar az elvi döntéssel kezdeni az, aki ezt a tulajdonképpeni megoldhatatlan dolgot kitalálta. Tehát én azt gondolom, hogy ez elvi döntésnek a lényege, hogy legyen egy jól előkészített valamilyen dolog, azzal foglalkozzunk és azt követően semmilyen következmény nélkül, de jól megkeverve a dolgokat tudjuk kijönni belőle és nyilván jó kampányfogásként értékelve. A második rész, amit hozzászeretnék szólni, az inkább jogi megközelítése lenne a dolognak, még pedig abban az aspektusból, hogy az elvi döntésben felsorolt 7 kérdés alapvető polgári, jogi jogelveket sért, amikor valakinek a tulajdonát, ez a valaki vagy akár köztestület, vagy magánszemély olyan fenyegetettségnek teszi ki, hogy majd esetlegesen a te vagyonodat én kinéztem magamnak, azt szeretném valamilyen szinten megszerezni és mivel mi hatóság vagyunk, vagy legalábbis annak álcázzuk magunkat, ezért ebben lépéseket tudunk tenni. Én szeretnék itt utalni arra, hogy jogállamban és szeretném hangsúlyozni, mert Magyarországot én annak tartom, nagyon pontos szabályai vannak annak, hogy hogy és milyen formában lehet bizonyos vagyontárgyakat úgymond megvenni, átvenni vagy esetleg visszaszerezni. Ezek között ezek a dolgok nem igazán szerepelnek, mert ez olyan dolog, hogy én szeretnék valamit, de ahhoz kell a másik is, aki ehhez adja valamilyen jellegű, mondjuk dolgot a jelen tekintetben. A 2-es, 5-ös, 6-os és 7-es pont gyakorlatilag visszaidézi azt a bizonyos dolgot, amit államosításként neveztek annak idején, köztulajdonba vételét, vagy nem tudom, minek nevezzem. Én azt gondolom, ennek nincs itt az ideje, úgy 50 évvel ezelőtt valamikor ez nagyon jól 12
13 hangzott, de ma már mást írunk és mást beszélünk ezzel kapcsolatosan. Tehát nem tudom azt elképzelni, hogy hogyan és milyen formában gondolják ezt, hát ha csak nem, hogy visszatérjek rá, hogy által beszéljünk róla és itt láttunk nagyon szépen, amikor lehetősége lett volna, semmit nem tettünk benne, hogy ez a kedélyeket borzolja. Szeretnék még utalni arra, hogy megnézzük az önkormányzat költségvetését és annak szerkezetét, évtizedek óta, vagy legalább is 10 éve már mondjuk, hogy nagyon torz szerkezetű, amikor a kötelező feladatok mellett olyan sok nem kötelező feladatot felvállal, amely okozza azt a bizonyos problémát, amely jelenlegi költségvétési is hiányt is jelenti. Ezek közül egyetlenegy feladat sincs, ami az önkormányzat kötelező feladata lenne, mint önként vállalt, jelentős pénzkiadásokkal járó esetleges feladatvállalása, amely Gergely úrhoz csatlakozva alsóhangon számolva is milliárdokkal terhelné meg az önkormányzatnak a büdzséjét. Én azt gondolom, ezt nem vállalhatjuk fel, sőt még csökkenteni kell a nem kötelező feladatokat, nemhogy még újakat felvállalni. És még egy dolog hozzá, amit szeretnék elmondani, én azt gondolom, hogy sem a Csepel SC Alapítvány átvétele, idézőjelben átvétele, meg a Munkásotthonnak az átvétele, megszerzése sem szolgálná jobban a másodiknál mindenféleképpen igaz azokat a célokat, érdekeket, amelyeket megvalósít. Valami az SC Alapítványnál lehetséges, a sportnál, de én azt gondolom, hogy nem önkormányzati feladat egy sportlétesítmény működtetése, hanem azt piaci alapon kell működtetni. Nyilvánvalóan jelentős tömegsport és egyéb más lehetőség biztosításával. Tehát én erre figyelemmel azt gondolom, hogy elviekben én azt a döntést hoztam, hogy az elvieket sem támogatom, tehát én nem fogok egyetérteni ezzel az előterjesztéssel semmilyen vonatkozásban sem. Köszönöm szépen. Tóth Mihály Kál Károly második hozzászólása, 2 perc. Kál Károly Köszönöm szépen. És csak nagyon rövid leszek, csak pontosítani szeretnék. Többször elhangzott a Munkásotthonnal kapcsolatban, hogy visszavétele. Azért én azt szeretném leszögezni, hogy Munkásotthon visszavételéről sem elvben, sem gyakorlatilag beszélni nem lehet. A Munkásotthon sosem volt se önkormányzaté, se a háború az elöljáróságé. Ha valami igazából a csepelieké, akkor az a Munkásotthon, ami innen tőlünk méterrel egy pajtában kezdődött a háború előtt a színjátszó kör létrejöttével és vált azzá, ami. És ez a Szakszervezet tulajdona volt és az Alapítvány ma is az. Tehát azért jó lenne tisztázni, hogy hova, miről beszélünk és mikor, mit próbálunk meg hogyan kezelni. És hozzá szeretném tenni azt is, hogy ezt első kézből tudom, a nagyapám ide nem egy téglát rakott, a dédapám, akik itt indultak, és az én nagyfaterom volt az aki, a Csárdáskirálynőben, és egyéb más operettekben, így például a Feri bácsit játszotta. És erről beszélek, ezért tudom és merem mondani azt, amit mondok. Köszönöm. Tóth Mihály További hozzászólásra jelentkezőt nem látok. A vitát lezártam. Borbély Lénárd képviselőtársam következik. Borbély Lénárd Köszönöm a szót polgármester úr. Köszönöm a megjegyzéseket is, meg hogy vita alakulhatott ki egyáltalán erről a kérdésről és nem szokás szerint levették napirendről, ahogy ezt megszokhattuk. Én mindenkit nyugalomra szeretnék inteni, nem kell ennyire megijedni a csepelieknek a véleményétől. Abban az esetben, hogy ha a jelenlévő többség bírja a csepeli választóknak a támogatását és a szerint dolgoznak, ezt nagyon komolyan mondom, akkor én azt gondolom, hogy senkinek nincs mitől tartania, hiszen akkor minden cselekedetük, minden egyes napjuk, amit munkával töltenek el Csepel érdekében pozíciójukban képviselőként, akkor az pontosan egybevág, vagy legalábbis nagy részben a demokrácia szerint egybevág a csepeliek akaratával. Ebben az esetben azt hiszem, hogy nincs mitől félni, úgy hogy én azt tudom javasolni, hogy szerintem ebben a kérdésben mindenki nyugodjon meg egy kicsit. Én egy-két hozzászólásra mindenképpen azért szeretnék reagálni, amit nem igazából tudok elengedni és nem is szeretnék, mert azt hiszem, hogy durván sérti az igazságot és például mindjárt mondom is igen, köszönöm képviselő-úr. Például az MSZP frakció részéről, bár a működésükbe egyáltalán nem szeretnék beleszólni, félre ne értsék, de hogy Podolák Sándor képviselő úr hozza fel a Csepel SC Alapítványt, illetve annak a tulajdonjogát, illetve az átjátszását, az szerintem kicsit abszurd. Hiszen Podolák úr pontosan tudja nagyon jól, egyébként szerintem a csepeliek is meg fogják ismerni, mert a Legfőbb Ügyészségi papírok most már a birtokunkban vannak, hogy hogy történt az átadás-átvétele a Csepel SC Alapítványnak. Úgy hogy szerintem ebben a kérdésben nem kellett volna így megnyilatkoznia. Ez az egyik. A másik, Borsány úr mondta, illetve többen említették, hogy az elvi döntést még mindig nem tudják, hogy mit jelent. Én azt gondolom egyébként, hogy amennyire jól tudtam, én elmondtam, sajnálom, hogy ha nem voltam teljesen érthető. Mindenesetre Borsány úr az elvi döntést, illetve az előzetes 13
14 megtárgyalását egy anyagnak én úgy tudtam eddig, hogy ismeri. Hiszen amikor például a fizetős parkoló bevezetéséről hozott be elénk javaslatot, akkor ismerte ezeket a formulákat, most nem ismeri. Orosz Ferenc alpolgármester úr hosszasan beszélt a törvényességről. Én próbáltam jegyzetelni, de ezt egy mondattal szeretném lezárni. Én ebben a kérdésben azért nem nyitnék vitát, hiszen a jegyzői ellenjegyzés rajta van ezen az anyagon és régebbi bírósági, illetve Választási Bizottsági határozatok, állásfoglalások is vannak ebben az ügyben. Én örülök neki, hogy Kál Károly képviselő-társam elviekben egyetért ezzel a, ezekkel a kérdésekkel, a népszavazási kérdésekkel. Örülök, hogy kiemelte a kórházat, nem kellett volna bezárni 2003-ban MSZP-SZDSZ frakció. És akkor Borka-Szász Tamás frakcióvezető úr, a meséje, amit elmondott az igazán szép volt és megható. Benedek Elek is megirigyelte volna, ebben biztos vagyok és nagyon jól hangzott a kamerába elmondani nagyon szépen hangzott és annak, aki nem ismeri a viszonyokat, annak talán még hihető is volt, de szerintem magunkat, illetve képviselő úr saját magát se áltassa, bár hozzáteszem, egyáltalán nem várom el az MSZP frakció egyik tagjától sem, hogy az igazságot kibontsa teljes valójában. Nagyon szépen hangzott, amit mondott, hogy Németh Szilárd, vagy a FIDESZ-KDNP frakció hányszor kezdeményezte a népszavazást, mi történt a népszavazással. Lehetett volna aláírást gyűjteni, mégsem gyűjtöttünk aláírást. Azért egy-két gondolatot, az Ön által elmondott mesébe, a mese kétszer aláhúzva, hagy fűzzek hozzá. Először is, beadtuk a népszavazási kezdeményezésünket, amire a politikai erők először is rátenyereltek, így az nem mehetett át, nem kezdhettük el a munkát ezzel kapcsolatban. Aztán ezt követően, amikor hosszas jogi procedúra után a bíróság harmadjára nekünk adott igazat, hogy ezekben a kérdésekben igen is lehet népszavazás és ezt alpolgármester úrnak is mondom, hogy abban a 3 kérdésben igen is lehet népszavazás, akkor érdekes módon megint csak jött valaki, egy ahogy fogalmazott Borka-Szász Tamás képviselő úr és ezzel a megfogalmazással én egyet is értek, egy neves sportoló, Losonczi Flórián, akit a sportmúltja miatt én is tisztelni tudok. Ebben az ügyben elkövetett tevékenysége miatt már sajnos kevésbé. Ő a 3 kérdésből 2 kérdést megtámadott. Aztán mondjuk, azt csak zárójelben jegyzem meg, hogy a 2 kérdést pontosan ugyanazokkal az érvekkel támadta meg, amely az elsőfokú elutasításnak volt az indokolása. Micsoda véletlen, ugye Borka-Szász Tamás frakcióvezető úr? Pont ugyan azokkal az érvekkel támadták meg azt a 2 kérdésünket. És hogy miért nem kezdődött el az aláírásgyűjtés és a közpénzekkel való felelősséggel bánásról is ejtett egy-két gondolatot itt frakcióvezető úr. Hát csupán azért nem kezdődött meg, mert hogyha mi elkezdjük összegyűjteni a 2 kérdésben az aláírást, aztán utána a 3. kérdésben is egy vagy két hónappal később elkezdünk aláírást gyűjteni, akkor ez semmi mást nem jelent, csak azt jelenti, hogy Csepelen 2009-ben kettőször kellett volna népszavazást tartani, tehát kétszer több tízmillió forintot kellett volna elkölteni abból a féltett közpénzből, amelyre olyan gondosan ügyel frakcióvezető úr is. Úgyhogy az igazsághoz, én azt gondolom ez is hozzátartozik. Azt tudom megint csak elmondani, hogy én azt kérem Önöktől, hogy ne féljenek ettől a népszavazástól, ha támogatják Önöket és az elképzeléseikkel egybeesik minden, akkor én azt gondolom, hogy nem lehet Önöknek semmiféle problémájuk ebből az ügyből. Én azt gondolom, hogy érdemes visszaadni ezekben a kérdésekben a csepelieknek a döntési jogot. És még egy nagyon fontos dolog, itt beszéltek visszaállamosításról meg elvételről, meg ilyenekről. Itt semmi ilyenről nincs szó. Ezt, aki elolvasta az előterjesztést, az pontosan és jól tudja, ott van az a szó ugyanis benne, hogy a tulajdon átvételének kezdeményezése. Ezt azt gondolom, hogy mindenki értheti. Én, bár nem bízom abban, hogy a többség támogatni fogja ezt az előterjesztést, bár reménykedem benne, de mégsem bízom, én azt gondolom, hogy ezek stratégiai pontok, stratégiai kérdések Csepel jövőbeni életében. Ettől függetlenül én azt kérem, hogy támogassák az előterjesztésünket. Köszönöm. Tóth Mihály Köszönöm szépen. Ügyrendiben két képviselő-társam kért szót, Borsány Györgynek adom meg először. dr. Borsány György Köszönöm frakció vezető úr, hogy megemlítette a nevemet. Így legalább tudok reagálni egy mondat erejéig. Csak idézetet szeretnék mondani a jogalkotásról szóló törvényt, amit a mi Szervezeti Működési Szabályzatunk átvett, amelyik úgy szól, hogy rendeletalkotások előtt képviselő-testületnek kötelező bemutatni azt a koncepciót, aminek alapján majd lesz alkotva a képviselő-testület által a rendelet. Nem is értem, milyen fizetőparkolásról beszélt a kedves frakcióvezető úr. Szeretném jelezni, hogy a képviselő-testület elfogadta az ezzel kapcsolatos rendeletnek a koncepcióját. A rendelet még be sem lett nyújtva, ezt egy későbbi időpontban valószínű, hogy benyújtásra kerül, amennyiben a Fővárosi Közgyűlés a rendeletét meg fogja alkotni egy későbbi időpontban. Hiszen VI. hó 30-cal hatályát veszti az is. Köszönöm. Tóth Mihály Köszönöm. Podolák Sándor ügyrendije. 14
15 Podolák Sándor Köszönöm szépen. Megmondom, kellemes meglepetés ért, nem hittem volna, hogy ekkora ember vagyok én itt Csepelen, hogy ennyi mindenhez hozzáférek, meg hozzájutok. De megtiszteltető, megtisztelő. Az igazság az, hogy nem igazán értettem Borbély úr reakcióját, hisz én mint képviselő, nekem kötelességem fölhívni az összes problémára a figyelmet, az összes következményre. Aki ezt nem teszi, az pontosan úgy jár el, mint Ön. Sejtet, suttog, csúsztat, na ez az aztán biztosan csinált valamit. Kérem szépen, legyen szíves megmondani, hogy miért nem reagálhattam én a Csepel SC-re. Köszönöm. Tóth Mihály Szeles Gábor kért szót. dr. Szeles Gábor SZMSZ-ben biztosított jogomnál fogva a szavazás előtt szeretném a véleményemet kifejteni. Van három olyan kérdés, ami félreértésre ad okot és elhangzott. Nekem az a dolgom, hogy tisztázzam őket. Minden bírósági végzést a kezdeményezők közvetlenül kapnak meg a bíróságtól. Onnantól kezdve lehetőségük van az aláírás hitelesítését újra gyűjteni, vagy kezdeményezni, amikor a hitelesítés megtörtént, akkor onnantól kezdve van 30 nap az összegyűjtésre és a benyújtásra. Ez volt az első kérdés, ami nem volt teljesen egyértelmű. A következő kérdést szeretném mondani, hogy a kérdések benyújtásakor nem tenyerelt rá semmire a politika. Amennyiben valaki végignézi a Választási Iroda kérdésekkel kapcsolatos észrevételeit, akkor látja, hogy az csupa szakmai indok. Azt hogy a bíróság ezt nem fogadta el, a bíróság lelke rajta. És a következő dolog, amit szeretnék mondani, mert ez szintén félreérthető volt, a 3 kérdés, miután a bíróság jogerősen azt mondta, hogy ezek megfelelnek, bármikor benyújtható lett volna hitelesítésre. És egy népszavazás keretében megint lefolytatható lett volna, hogyha 30 napon belül a megfelelő számú aláírás benyújtásra kerül. Köszönöm. Tóth Mihály Köszönöm szépen. Két megjegyzésem van. Az egyik az, hogy fölhívom a jegyzőkönyvet készítő munkatársaim figyelmét, hogy a szóbeli rögzítés mellett nagyon pontos írásos jegyzőkönyv készüljön, amely pontosan tartalmazza az itt elhangzottakat. Másik megjegyzésem, a mesével kapcsolatosan az összes anyag az önkormányzat honlapján tényszerűen elolvasható. Ezek után szavazás következik. Én úgy ítélem meg, hogy a 7 kérdésben együtt kell szavazni az előterjesztett javaslat alapján. Kérem, szavazzunk. Most kérek szavazást a javaslattal kapcsolatosan. 145/2010.(III.23.)Kt Budapest XXI. kerület Csepel Önkormányzata Képviselő-testülete úgy dönt, hogy elviekben támogatja a évi általános önkormányzati választással egy időben helyi népszavazás legyen az alábbi 7 kérdésben: 1. Egyetért-e Ön azzal, hogy Budapest XXI. Kerület Csepel Önkormányzata Képviselő-testülete a Csepel SC Alapítvány Béke téri (HRSZ /2) és Kis-Duna-parti (HRSZ , HRSZ /4 és HRSZ ) ingatlanain kizárólag sportcélú fejlesztést engedélyező kerületi szabályozási tervről alkosson helyi rendeletet? 2. Egyetért-e Ön azzal, hogy Budapest XXI. Kerület Csepel Önkormányzata Képviselő-testülete kezdeményezze a Csepel SC Alapítványnál kizárólag sportcélú működtetésre - a Béke téri (HRSZ /2) és Kis-Duna-parti (HRSZ , HRSZ /4 és HRSZ ) sportingatlanok tulajdonjogának átvételét január 1-jétől Budapest XXI. Kerület Csepel Önkormányzata részére? 3. Egyetért-e Ön azzal, hogy Budapest XXI. Kerület Csepel Önkormányzata Képviselő-testülete kezdeményezze a Fővárosi Önkormányzatnál szülészet-nőgyógyászati, gyermekgyógyászati, sebészeti és belgyógyászati fekvőbeteg- ellátás biztosítására - a csepeli Weiss Manfréd Kórház fenntartói és vagyonkezelői jogának térítésmentes átadását január 1-jétől Budapest XXI. Kerület Csepel Önkormányzata részére? 4. Egyetért-e Ön azzal, hogy Budapest XXI. Kerület Csepel Önkormányzata Képviselő-testülete a Ráckevei-Soroksári-Duna-parton, a Gubacsi híd és a Királyerdő út közötti területen kizárólag közcélú, intézményi és zöldterületi fejlesztést engedélyező kerületi szabályozási tervről alkosson helyi rendeletet, úgy, hogy a zöld területi arány legalább 80%-os legyen? 15
16 5. Egyetért-e Ön azzal, hogy Budapest XXI. Kerület Csepel Önkormányzata Képviselő-testülete kezdeményezze az Ibiza Kft.-nél közcélú fejlesztés céljából - a Hollandi úti volt napközis tábor (HRSZ ) tulajdonjogának visszavásárlását január 1-jétől Budapest XXI. Kerület Csepel Önkormányzata részére? 6. Egyetért-e Ön azzal, hogy Budapest XXI. Kerület Csepel Önkormányzata Képviselő-testülete kezdeményezze az Magyar Nemzeti Vagyonkezelő Zrt.-nél pihenő parkerdő kialakításának céljából - az Akácfa utcai kiserdő (HRSZ /3) tulajdonjogának átadását január 1-jétől Budapest XXI. Kerület Csepel Önkormányzata részére? 7. Egyetért-e Ön azzal, hogy Budapest XXI. Kerület Csepel Önkormányzata Képviselő-testülete kezdeményezze a Csepeli Munkásotthon Alapítványnál az Árpád utca 1. szám alatti Csepeli Munkásotthon (HRSZ ) tulajdonjogának átvételét január 1-jétől Budapest XXI. Kerület Csepel Önkormányzata részére? A Képviselő-testület felkéri a Polgármestert, hogy a népszavazás lebonyolításával kapcsolatban minden jogszabályi határidő betartatásáról és a lebonyolítás egyéb teendőiről haladéktalanul gondoskodjon. Felelős: Tóth Mihály polgármester végrehajtásra: évi általános önkormányzati választás napjával, és az azzal összefüggő törvényben foglalt határidők szerint 9 igen 13 nem 4 tartózkodás e l u t a s í t v a Tóth Mihály 9 igen, 13 nem, 4 tartózkodással a testület a javaslatot nem fogadta el. Köszönöm, ezzel a napirendet lezártuk. Napirend 3. pontja: (58. sz. előterjesztés) Javaslat a Csepeli Szociális Szolgálat gazdasági vezetőjének kinevezésére Előterjesztő: Tóth Mihály polgármester Tóth Mihály a szóbeli kiegészítés jogát átadja Horváth Gyula alpolgármesternek. Bejelenti, terveik szerint kor tartanának ebédidőt, azt kéri, próbálják meg tartani ezt az időpontot. Horváth Gyula ismerteti, a kerületi önkormányzat január 26-i döntésében elhatározta, hogy a CSSZSZ gazdasági vezetői munkakörére pályázatot ír ki. Erre egy melléklet szerint felkérte a polgármestert, aki a javaslatukra összeállított egy pályázatot elbíráló bizottságot, amely minden pályázóval elbeszélgetett, eredményeként az írásos anyagban leírt javaslatot tette. Tóth Mihály köszönti az ülésen megjelent Dorner Klára pályázót. Közli, a SZLEB elutasította a javaslatot. Mivel a bizottság elnökének nincs szóbeli kiegészítése, és kérdés sincs, a hozzászólásoknak ad helyt. Hozzászólások: Martin Krisztián megköszöni a bizottság tagjainak, hogy elvégezték ezt a nehéz feladatot, miszerint 8 emberből kellett kiválasztani azt, aki a legmegfelelőbb erre a pozícióra. Megkéri a CSSZSZ intézményvezetőjét, illetve az ágazatvezető urat, mondják el véleményüket a jelöltről, és azt is, miért őt tartják a legalkalmasabbnak erre a posztra. Tóth Mihály a válaszadásnak ad helyt. Szimoncsikné dr. Laza Margit kifejti, a CSSZSZ július 1-jétől önállóan gazdálkodó szervezet. Dorner Klára október 1-jétől dolgozik az intézménynél. Azoknak a gazdasági-pénzügyi feladatoknak, amelyeket a szolgálatnak kell elvégeznie (amelyeket nem az egészségügyi szolgálat végez), napi, operatív elvégzése is komoly gondot jelentett tavaly ősszel. Ekkor került felvételre Dorner Klára, 16
17 akinek bár nem volt költségvetési tapasztalata, azonban olyan gyorsan átlátta a területet, hogy gyakorlatilag a évi költségvetésük jelentős mértékben neki köszönhető, valamint a térítési díj számítás és a napi gazdálkodási feladatok elvégzése is. Kéri a testület tagjait, támogassák a határozati javaslatot. Lombos Antal hozzáfűzi, a véleményező bizottság egyhangúlag támogatta Dorner Klára pályázatát. Tóth Mihály mivel egyéb észrevétel nincs, döntést kér. 146/2010.(III.23.)Kt Budapest XXI. Kerület Csepel Önkormányzata Képviselő-testülete úgy dönt, hogy a Csepeli Szociális Szolgálat gazdasági vezetői munkakörének ellátására április 1-i hatállyal, határozatlan időtartamra kinevezi Dorner Klárát. Illetményét ,-Ft/hó összegben, vezetői pótlékát a pótlékalap 100%-ában állapítja meg. végrehajtásra: április 1. Felelős: elfogadásért: Tóth Mihály polgármester végrehajtásért: Lombos Antal ágazatvezető 16 igen 1 nem 0 tartózkodás e l f o g a d v a Tóth Mihály sok sikert, jó egészséget, és jó együttműködést kíván az elkövetkezendő időszakra. Napirend 4. pontja: (49. sz. előterjesztés) Beszámoló a Budapesti Rendőr-főkapitányság XXI. kerületi Rendőrkapitányság évben végzett munkájáról Előterjesztő: dr. Borsány György koordinációs tanácsnok Tóth Mihály üdvözli az ülésen megjelent Nagy András urat és munkatársát, majd a szóbeli kiegészítésnek ad helyt. Dr. Borsány György elmondja, két héttel ezelőtt Budapest-Főváros Közgyűlése Városrendészeti Bizottsága előtt számolt be Budapest rendőrfőkapitánya. Megvitatták az ő évi beszámolóját. A képviselők egységesen arra az álláspontra jutottak, hogy támogatták és elfogadták a beszámolót. Bízik abban, hogy ez a testület is ugyanezt fogja tenni, hiszen a rendőrség a maga részéről mindent megtett annak érdekében, hogy erre rászolgáljon. Az önkormányzat az együttműködési megállapodás keretei között együttműködött a rendőrséggel és a társszervezetekkel. Jelzi, Nagy András rendőr alezredes úr először vesz részt a testület előtt a beszámoltatáson, a Rendőrségi törvény ide vonatkozó szakasza alapján. Elkészítették a beszámolót, vezetői körben megvitatták. Úgy gondolja, az anyag alkalmas arra, hogy megvitatás után elfogadja a Képviselő-testület. Kéri, kapjon hozzászólási lehetőséget a kapitányságvezető úr is, ha úgy gondolja, hogy ki szeretné fejteni álláspontját, hiszen ő készítette el az anyagot. Nagy András kifejti, a beszámoló a évet teljes mértékben tartalmazza, azonban ő a kapitányság vezetését csak április 17-étől vette át. Ez a dátum egybevág a bűnügyi tevékenység átszervezésével, amikor is régiósítva lett három súlyponti bűncselekmény kategóriája. Mindenki számára ismert, hogy elsőként egy nagy régióba, 6 kapitányságot átfogó régióba kerültek bele, amelyről idő közben bebizonyosodott, hogy nem tökéletes. November 16-ával alakult meg egy új bűnügyi régió, az új Dél-Pesti Bűnügyi Régió, amelynek Csepel lett a központja, és ő lett a vezetője, így lehetőségük volt arra, hogy magunkhoz ragadják azt a bűncselekmény kategóriát, amely talán a lakosságot a leginkább irritálja, tehát a rablásokat is. A beszámoló december 31-én zárult le. Amit a testület tagjai nem látnak, az az, hogy az új régiónak a kiforrása most van folyamatban, tehát, a március 15-i dátumot tekintve, a régió teljes mértékben bebizonyította a létjogosultságát. Ebben az évben a régióban 49 rablás történt, amelyből 32 fel lett 17
18 derítve, 23 fő előzetes letartóztatásban van. Kiemeli, Csepel területén 100%-os a rablások felderítési aránya. Kijelenti, látható a beszámolóban, hogy a lakásbetörések bűncselekmény kategóriájában nem tudtak a fentihez hasonló sikereket elérni, azonban előrelépés volt, hiszen az előző évi 20%-os növekedést 6%-os növekedésre vissza tudták szorítani. Annak a kategóriának, amelyben a IX. kerület nyomoz, most várható a kiteljesedése. Kihangsúlyozza, mind a társszervekkel, mind a lakossággal közös összefogásra van szükség ahhoz, hogy ezt a bűncselekmény kategóriát visszaszorítsák. A közterületi jelenléttel kapcsolatban ismerteti, a beszámolóból látható, nagy az elvonó tényező, ami a közterületről elvonja az erőiket (a központi berendelések), bár ezt helyesli is egyben, hiszen ahogy Csepel a főváros része, ugyanúgy a XXI. kerületi rendőrkapitányság munkatársai is a BRFK beosztottjai, a közös munkában nekik is részt kell venniük. Mindenki számára látható, hogy ugyanakkor a közterületi jelenlétek kompenzálására mindent megtettek, folyamatosan szolgálatot látnak el a kerület területén a Közrendvédelmi Főosztály kutyás rendőrei, illetve az év során folyamatosan akár a Készenléti Rendőrség, akár a Bevetési Főosztály egységei is. Nem láthatók a civil ruhás nyomozók a Bűnügyi Főosztálytól, illetve a Bevetési Főosztály Akcióosztályától jelenlévők, akik szintén az eredményességüket javítják. Megjegyzi, felvetődött a képviselők és a lakosság részéről is az igény az Ady Endre út környékén a körzeti megbízotti szolgálatra. Új körzeti megbízottat állítottak szolgálatba, valamint a királyerdei területen is a közterületi szolgálat megerősítésére ahogy megérkeznek a fiatal szakközépiskolások a kapitányságra, egy tapasztalt járőrvezetőből körzeti megbízott lesz, így ott lesz egy plusz körzeti megbízott. A térfigyelő-rendszerrel felmerült műszaki problémák kapcsán elmondja, azok ellenére nagyon hatékonyan működött a rendszer, a rekonstrukciója után most már 100%-os. Kijelenti, gyakorlatilag ahol térfigyelő-rendszer van, ott bűncselekmények nem történnek. Ha további kamerák is felszerelésre kerülnek, annak előnyét nem csak ők, hanem a lakosság is érezni fogják az elkövetkezendő időszakban. Köszönetet mond a saját, illetve a Rendőrkapitányság nevében is, mind Csepel Önkormányzata vezetésének, mind Képviselő-testületének, hogy nyitottságukkal, segítőkészségükkel támogatták őt, illetve rajta keresztül a kapitányság munkáját. Tóth Mihály közli, az ÜJKRB elutasította a beszámoló elfogadását, majd a kérdéseknek ad helyt. Kérdések: Martin Krisztián kifejti, az elmúlt években megpróbálta objektívan figyelni a rendőrség munkáját a kerületben. Számtalanszor, amikor találkozott velük, pozitív élménnyel gazdagodott, erről tájékoztatta a kapitány urat is. A szabálysértési eljárásokkal kapcsolatban azt kérdezi, hogy az anyagban leírt 745 esetből 448 volt az, amely elévülés miatt szűnt meg. Arra szeretne választ kapni, hogy ez, miért történhetett meg? A Fővárosi Közterület-felügyelet Csepeli Alközpontja kapcsán megemlíti, hogy a kerület belső rendje és tisztasága érdekében együtt dolgoztak, több esetben eredményesen szűntettek meg illegális hulladéklerakó helyeket. Arról kérdez, hol, és pontosan mennyi ilyen intézkedés történt? Tóth Mihály a kérdéseket lezárja és a válaszadásnak ad helyt. Nagy András elmondja, azokról a szabálysértésekről van szó, amelyek kizárólagosan a különböző társszervektől érkeznek a lakhely szerint illetékes rendőrkapitányságra. Az ügyeknek van egy adott menete, miszerint az adott szerv 30 nap után megküldi hozzájuk az anyagot, ők kiküldik az állampolgároknak az adatkérő lapot, akik, ha nem válaszolnak, beidézik őket. Ezért csúsznak ki a határidőkből. Ezek nem a súlyponti szabálysértések, hanem olyanok, amelyek nem a közlekedés rendjével, balesetekkel kapcsolatos közbiztonsági szabálysértések, hanem egyéb enyhefokúak, amik általában elsősorban azokkal az autósokkal szemben alkalmaznak, akiket távollétükben jelentenek fel. Kiemeli, a Közterület-felügyelettel nagyon jó az együttműködésük, több alkalommal közös szolgálatot láttak el. Példaképp megemlíti, amikor a Duna-parton volt az önkormányzat vezetésével közös bejárás, akkor kezdeményeztek intézkedéseket, illetve amikor a lomtalanítási akció volt, akkor folyamatosan, több héten keresztül közös akcióik is voltak, amikor szintén együttesen kezdeményeztek intézkedéseket. Tóth Mihály a hozzászólásoknak ad helyt. 18
19 Hozzászólások: Martin Krisztián számára a válaszokból az derült ki, hogy a közterület-felügyelet Csepelen éves szinten 50 millió forintba kerül, 12 ember tartozik az állományba. Úgy értelmezte a kapitány úr szavaiból, hogy rengeteg olyan szabálysértési eljárás van, amelyik távolléti helyszíni bírsággal sújtott gépjárművezetőket érint, aminek több mint 50%-ban nincsen eredménye. Véleménye szerint, minden képviselő pontosan ismeri azt, hogy hol vannak az illegális hulladéklerakó helyek, ő is többet fel tudna sorolni. Úgy gondolja, ezt a munkát eredményesebben is el lehetett volna végezni a Közterület-felügyelet részéről. (A következő hozzászólás szó szerinti formában került leírásra. jkv. író) Borbély Lénárd Köszönöm a szót polgármester úr. Tisztelt Képviselő-testület, képviselő társaim! Az előterjesztéssel kapcsolatban, ahogy a bizottsági üléseken is én kértem a frakciónk tagjait, nem tudunk a szavazásnál mást tenni, minthogy tartózkodni fogunk. Ez a tartózkodás azonban, szeretném elmondani, hogy nem a kapitány úr munkájának szól, illetve nem a csepeli rendőrség állományának a munkájának szól, a visszajelzések az ő esetükben összességében és egyenként is általában mind pozitívak egyrészről, másrészről pedig elismerésre méltó az, hogy amilyen körülmények között kell dolgozniuk, azon körülmények között milyen eredményeket érnek el. Mégis ettől függetlenül a tartózkodásnál többet sajnos nem tudunk tenni. És csak azért szerettem volna hozzászólni, hogy mindenki értse, bár én azt gondolom, hogy a Képviselő-testületben, illetve a jelenlévők között ez mindenki számára világos. A tartózkodásunk annak szól, hogy a évről beszélünk, és a évben történt kettősgyilkosság, ami, aminek a szálai még ma sem tisztázottak, és az utolsó napok híreiben pedig rendőrségi szál, ami már a csepeli rendőrséghez ma már nem köthető, de mégiscsak rendőrségi szál is van ebben az ügyben, és akkor további szálakról még egyébként nem is tudunk, ami vagy van, vagy nincs. Úgyhogy ezért mi tartózkodni fogunk. Borka-Szász Tamás véleménye szerint, Borbély Lénárd azért szólt hozzá a témához, hogy megértesse a jelenlévőkkel, miért fognak úgy szavazni, ahogyan. Kijelenti, biztosan benne van a hiba, de az elmondottak alapján nem értette meg. Úgy gondolja, azt mondta el a képviselő úr, hogy kapitány úr, önöket támogatjuk úgy, hogy nem támogatjuk. Leszögezi, ő ezzel ellentétes üzenetet szeretne küldeni mind a kapitány úrnak, mind a csepeli rendőrkapitányság munkatársainak. Azt gondolja, a beszámoló alapján köszönettel tartoznak az elvégzett munkáért, és bízik abban, hogy még a ciklus hátralévő részében, illetve azt követően is a Kt. minden támogatást meg fog adni, hogy minél eredményesebben tudják végezni a munkájukat. Dr. Borsány György meglátása szerint, érdemi vita nem bontakozott ki. Várta azt, hogy a FIDESZ- KDNP frakció is hozzászóljon a témához, és elmondják a szakmai problémáikat a rendőrség munkájával kapcsolatosan. Mivel ezt nem sorolták fel, ismét elmondja, a fővárosban a főkapitány beszámolóját a FIDESZ-ben, az SZDSZ-ben, vagy az MSZP-ben lévő képviselők is elfogadták. Úgy gondolja, teljes körű együttműködésre van szükség a Képviselő-testületben. Arra hivatkozik, hogy 2008-ban közösen fogadták el a kétéves, ún. Középtávú Bűnmegelőzési Programot. Akkor még megvolt az egyetértés, azonban közben valami történt ami számára objektíven nem magyarázható, ezért fog most tartózkodni a frakció. Úgy véli, ez a saját felelőssége a FIDESZ-KDNP frakciónak. Továbbra is azt kéri a Kt. tagjaitól, hogy támogassák a beszámolót. Nagyon tisztességesen, nehéz körülmények között végezték a rendőrök, és a rendőri vezetés a munkáját. Köszönettel tartoznak azért, hogy az adott körülmények között, színvonalas szakmai munkát tudtak végezni. Kiemeli, az önkormányzat továbbra is megadja a szükséges és megfelelő segítséget. Kéri a testület tagjait, fogadják el a beszámolót. Tóth Mihály döntést rendel el. 147/2010.(III.23.)Kt Budapest XXI. Kerület Csepel Önkormányzata Képviselő-testülete úgy dönt, hogy a BRFK XXI. Kerületi Rendőrkapitányság évi beszámolóját elfogadja. 19
20 Határidő: Felelős: azonnal Tóth Mihály polgármester 16 igen 0 nem 10 tartózkodás e l f o g a d v a Tóth Mihály a kapitányság vezetőinek és munkatársainak további jó munkát, és jó együttműködést kíván. Napirend 5. pontja: (62. sz. előterjesztés) Beszámoló a Fővárosi Tűzoltóparancsnokság Dél-Budai Tűzoltási Mentési Parancsnokság Csepeli Tűzőrségének évi munkájáról Előterjesztő: dr. Borsány György koordinációs tanácsnok Tóth Mihály üdvözli a megjelent vezetőket, képviselőket, majd az előterjesztő szóbeli kiegészítésének ad helyt. Dr. Borsány György elmondja, a Fővárosi Tűzoltóparancsnokság parancsnokának a beszámoltatatása a holnapi napon lesz a Fővárosi Közgyűlés Városrendészeti Bizottsága előtt. Ismerve az anyagot, úgy gondolja, abszolút pozitív hozzáállás lesz a holnapi napon is. Véleménye az, ugyanez a helyzet alakul ki a Képviselő-testületen belül is. Ismerteti, nagyon nehéz és bonyolult körülmények között dolgoznak a tűzoltók. Felhívja a figyelmet arra, hogy hosszú, több mint egy évtizede élen álló csapatról van szó, hiszen a bizalmi indexük több mint tíz éve a legmagasabb. Ez mindent kifejez, a társadalom minden rétegében elismerést ad feléjük. Kéri a testület tagjait, az elmondottakat vegyék figyelembe, és fogadják el az anyagot. Tóth Mihály közli, az ÜJKRB egyhangúlag elfogadta a javaslatot. Mivel a bizottság elnökének nincs szóbeli kiegészítése, és kérdés sincs, a hozzászólásoknak ad helyt. Hozzászólások: Martin Krisztián megjegyzi, azt olvasta az anyagban, hogy a lakótelepeken szabálytalanul parkoló autók gyakran nehezítik, lassítják a vonulást, az önkormányzat által kiállított forgalomkorlátozó eszközök gyakran hiányoznak. A több helyen bevezetett egyirányúsítás kismértékben javított a helyzeten, azonban az utca, név és házszám táblák hiánya, vagy olvashatatlansága területén nem történt előrelépés. Felhívja az önkormányzat vezetésének figyelmét arra, próbálják meg orvosolni a problémát. Meglepő volt számára az, hogy a tömegesnek nevezhető nyugállományba vonulás miatt kritikus a létszámhelyzet. Az előző napirendnél tett hozzászólásában azért említette meg a Közterület-felügyelet évi 50 millió forinttal rendelkező 12 fős állományát, és láthatóan nem működőképességét, mert úgy gondolja, hogy a helyzetet orvosolni lehetne azzal, ha áthelyeznének ide néhány funkciót, a velük járó pénzekkel együtt. Tóth Mihály a válaszadásnak ad helyt. Dr. Borsány György úgy gondolja, nem csak a évben alakult ki a problémás helyzet, hanem hosszú évek óta van így. Az a feladatuk, hogy a jogszabály alkotási kötelezettségüknek eleget tegyenek. A parkolási rendeletet érdemes lenne megalkotniuk, annak ellenére is, hogy anomália keletkezett a Fővárosi Közgyűlés rendelete alapján, mert jogszabályi szinten orvosolhatóvá tehetné a kialakult helyzetet. Kéri, gondolják át a problémát, és tegyék meg a szükséges intézkedéseket. Tóth Mihály szavazást rendel el. 148/2010.(III.23.)Kt Budapest XXI. Kerület Csepel Önkormányzata Képviselő-testülete úgy dönt, hogy a Fővárosi Tűzoltóparancsnokság Dél-Budai Tűzoltási Mentési Parancsnokság Csepeli Tűzőrségének évi munkájáról szóló beszámolót elfogadja. 20
BUDAPEST XXI. KERÜLET CSEPEL ÖNKORMÁNYZATA KÉPVISELŐ-TESTÜLETE Jegyzőkönyv Budapest XXI. Kerület Csepel Önkormányzata Képviselő-testülete 2010. augusztus 12-én (csütörtökön) 8,30 órai kezdettel a Polgármesteri